ສ​ຫລ ຫາ​ທາງສ້າງ​ ຄວາມ​ເປັນ​ນ້ຳ​ນຶ່ງ​ໃຈ​ດຽວ ຂອງ​ໂລກ ເພື່ອ​ຮັບ​ມື ກັບ​ໄພ​ຂົ່ມ​ຂູ່ ຈາກອີ​ຣ່ານ
​ສະ​ຫະ​ລັດ ພວມ​ພະ​ຍາ​ຍາມ​ຈະ​ສ້າງ "ຄວາມ​ເປັນ​ເອກ​ກະ​ພາບ ລະ​ຫວ່າງ​ປະ​ເທດ" ເພື່ອ​ຮັບ​ມື ກັບ​ໄພ​ຂົ່ມ​ຂູ່ ຈາກ​ອີ​ຣ່ານ.
ລັດຖະມົນຕີປ້ອງກັນປະເທດສະຫະລັດ ທ່ານແພັດ ຊານາແຮນ ກ່າວວ່າ ສະຫະລັດ ພວມຫາທາງ “ສ້າງຄວາມເປັນເອກກະພາບລະຫວ່າງປະເທດ” ໃນພາກຕາເວັນອອກກາງ ຫຼັງຈາກໄດ້ມີການໂຈມຕີໃນຕອນເຊົ້າມືດ ຕໍ່ກຳປັ່ນບັນທຸກນ້ຳມັນ 2 ລຳຢູ່ອ່າວໂອມານ ທ່ານຊານາແຮນ ກ່າວໃນວັນສຸກວານນີ້ວ່າ “ເປັນທີ່ປະຈັກແຈ້ງ ພວກເຮົາຕ້ອງ ມີແຜນການຮັບມື ຖ້າສະຖານະການຫາກຊຸດໂຊມລົງຕື່ມ ແຕ່ພວກເຮົາຈຳເປັນຕ້ອງໄດ້ຂະຫຍາຍການສະໜັບສະໜຸນຂອງພວກເຮົາຕໍ່ສະຖານະການລະຫວ່າງປະເທດດັ່ງກ່າວນີ້ ” ສະຫະລັດໄດ້ຖິ້ມໂທດໃສ່ອີຣ່ານກ່ຽວກັບການໂຈມຕີທີ່ວ່ານີ້ ແລະກອງທັບເຮືອສະຫະລັດ ໄດ້ນຳເອົາວີດີໂອທີ່ຕົນກ່າວວ່າ ສະແດງໃຫ້ເຫັນເຮືອລາດຕະເວນຂອງອີຣ່ານປົດລະເບີດເຫຼັກກ້າ ທີ່ບໍ່ແຕກ ອອກຈາກຂ້າງກຳປັ່ນບັນທຸກນ້ຳມັນໂກກຸກະ ຄູເຣເຈີສ (Kokuka Courageous) ກຳປັ່ນດັ່ງກ່າວແມ່ນເປັນເຈົ້າໂດຍບໍລິສັດຂົນສົ່ງທາງທະເລ ໂກກຸກະ ຊັງໂຢ ຂອງຍີ່ປຸ່ນ ແລະກຳປັ່ນບັນທຸກນ້ຳມັນອີກລຳນຶ່ງຊື່ ຟຣັອນ ອາລແທ (Front Altair) ແມ່ນບໍລິສັດຟຣັອນໄລນ໌ (Frontline) ຂອງນໍເວເປັນເຈົ້າຂອງ ຜູ້ບໍລິຫານຂອງບໍລິສັດ ຟຣັອນໄລນ໌ ທ່ານ Robert Hvide Macleod ກ່າວຕໍ່ວີໂອເອວ່າ ບໍລິສັດດັ່ງກ່າວໄດ້ຕິດຕໍ່ກັບພວກລູກເຮືອຂອງຕົນຢ່າງໃກ້ຊິດ ຊຶ່ງໃນເວລານີ້ ແມ່ນຢູ່ພາຍໃຕ້ການຄວບຄຸມຂອງເຈົ້າໜ້າທີ່ອີຣ່ານ ແລະພວກເຂົາເຈົ້າໄດ້ຮັບການປະຕິບັດຕໍ່ເປັນຢ່າງດີ ທ່ານ Macleod ກ່າວຕື່ມວ່າ ກຳປັ່ນຟຣັອນ ອາລແທ (Front Altair) ພວມໄຫລລ່ອງລອຍດ້ວຍຄວາມປອດໄພ ແລະຈະມີການໄປແກ່ເອົາໃນໄວໆນີ້ ບໍລິສັດ ຟຣັອນໄລນ໌ (Frontline) ກ່າວວ່າ ກຳປັ່ນກູ້ໄພ ທີ່ມີຄວາມສາມາດໃນການແກ່ໄດ້ໄປເຖິງກຳປັ່ນຟຣັອນ ອາລແທ (Front Altair) ໃນຕອນທ່ຽງຂອງວັນທີ 14 ມິຖຸນາ ແລະກຳປັ່ນຊ່ວຍເຫຼືອ ອີກ 2 ລຳ ຈະໄປເຖິງກຳປັ່ນ ລຳດັ່ງກ່າວໃນວັນທີ 15 ມິຖຸນາ ພ້ອມດ້ວຍທີມພວກນັກຊ່ຽວຊານ ເພື່ອກວດກາເບິ່ງກຳປັ່ນບັນທຸກນ້ຳມັນ ແລະໃຫ້ຄຳແນະນຳຫຼັງຈາກນັ້ນ ເຈົ້າໜ້າທີ່ສະຫະລັດທ່ານນຶ່ງ ກ່າວຕໍ່ວີໂອເອໂດຍຂໍສະຫງວນຊື່ວ່າ ເຮືອໄວໂຈມຕີຂອງອີຣ່ານ ໄດ້ຂັດຂວາງບໍ່ໃຫ້ກຳປັ່ນແກ່ 2 ລຳທີ່ທາງບໍລິສັດນໍເວໄດ້ຈ້າງມານັ້ນ ແກ່ເອົາກຳປັ່ນຟຣັອນ ອາລແທ (Front Altair) ໄປ ພວກລູກເຮືອໄດ້ຖືກເຈົ້າໜ້າທີ່ອີຣ່ານຈັບໂຕໄປ ຫຼັງຈາກກຳປັ່ນພົນລະເຮືອນ ທີ່ມີຊື່ວ່າ ຮຸນໄດ ດູບາຍ (Hyundai Dubai) ໄປຊ່ວຍພວກເຂົາເຈົ້າແລ້ວ